Емдiн районса Зöвсьöрт посёлокын 73 олысьлы сетiсны выль патераясысь ключьяс.

Олысьясöс мöдлаö овмöдöны аварийнöй оланiн фондысь гражданаöс вуджöдöм кузя республиканскöй адреснöй уджтас серти, оланiн да коммунальнöй овмöслы отсöг сетан фондысь сьöм отсöгöн – юöртö Коми Республикаса архитектура, стрöитчöм да коммунальнöй овмöс министерстволöн пресс-служба.

Выль патераяс вылö мунiс 22090,0 сюрс шайт. Таысь öтдор, матысса кадö Емдiн районса Микунь карын лоö дась нöшта öти керка, мый тшöтш стрöитöма оланiн да коммунальнöй овмöслы отсöг сетан фондысь сьöм отсöгöн.

Архитектура министерстволöн юöртöм серти, Коми Республикаын уджалö аварийнöй оланiнысь гражданаöс мöдлаö овмöдöм кузя кык адреснöй уджтас (2008 да 2009 вояс). Сэнi участвуйтö 12 муниципальнöй юкöн. Уджтасъяс вылö лоö видзöма 596,3 млн.шайт.

2008 да 2009 воясын уджтасъяс серти эм позянлун 145 аварийнöй керкаысь 1679 мортлы овмöдчöны бур оланiнö.

Öнi Коми Республикаса архитектура, стрöитчöм да коммунальнöй овмöс министерство дасьтö оланiн да коммунальнöй овмöслы отсöг сетан фондö заявка, медым 2010 воын босьтны уна патераа керкаяс капитальнöя дзоньталöм да аварийнöй оланiн фондысь гражданаöс мöдлаö овмöдöм кузя уджтасъяс збыльмöдöм вылö сьöм отсöг.